Komisijos direktyva
1978 m. liepos 14 d.
derinanti su technikos pažanga Tarybos direktyvą 70/220/EEB dėl valstybių narių įstatymų, reglamentuojančių priemones, kurių būtina imtis oro apsaugai nuo motorinių transporto priemonių išmetamųjų teršalų, suderinimo
(78/665/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1970 m. vasario 6 d. Tarybos direktyvą 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo [1], su pakeitimais, padarytais Stojimo aktu, ypač į jos 11, 12 ir 13 straipsnius,
atsižvelgdama į 1970 m. kovo 20 d. Tarybos direktyvą 70/220/EEB dėl valstybių narių įstatymų, reglamentuojančių priemones, kurių būtina imtis oro apsaugai nuo motorinių transporto priemonių išmetamųjų teršalų, suderinimo [2], su pakeitimais, padarytais Stojimo aktu, ypač į jos 5 straipsnį,
kadangi 1973 m. lapkričio 22 d. patvirtinta pirmoji Europos Bendrijų veiksmų programa numato priimtų direktyvų pakeitimus, kad būtų atsižvelgta į naujausią technikos pažangą, ypač atkreipiant dėmesį į oro taršą išmetamosiomis dujomis iš kibirkštinio uždegimo variklių;
kadangi didžiausios leistinos anglies monoksido ir nesudegusių angliavandenilių, kuriuos išmeta motorinėse transporto priemonėse įrengti kibirkštinio uždegimo varikliai, ribos buvo nustatytos Direktyvoje 70/220/EEB; kadangi šios ribos iš pradžių buvo sumažintos 1974 m. gegužės 28 d. Tarybos direktyva 74/290/EEB [3], o 1976 m. lapkričio 30 d. Komisijos direktyva 77/102/EEB [4] buvo nustatytos išmetamo azoto oksido kiekio leistinos ribos;
kadangi dėl visuomenės sveikatos apsaugos reikalavimų būtina greitu laiku papildomai sumažinti tas ribas; kadangi padaryti variklio konstrukcijos patobulinimai dabar leidžia tai padaryti neprieštaraujant kitų sričių Bendrijos politikos tikslams, visų pirma - racionalaus energijos vartojimo tikslui;
kadangi šioje direktyvoje numatytos priemonės atitinka Direktyvų dėl techninių kliūčių panaikinimo motorinių transporto priemonių prekybos srityje derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 70/220/EEB su pakeitimais, padarytais Direktyva 74/290/EEB ir Direktyva 77/102/EEB, I, II, III, V ir VII priedai iš dalies keičiami pagal šios direktyvos priedą.
2 straipsnis
1. Nuo 1979 m. balandžio 1 d. valstybės narės, dėl su oro tarša dujomis iš variklio susijusių priežasčių, neturi teisės:
- atsisakyti suteikti EEB tipo patvirtinimą, išduoti Direktyvos 70/156/EEB 10 straipsnio 1 dalies antroje įtraukoje nurodytus dokumentus arba atsisakyti suteikti nacionalinį tipo patvirtinimą motorinių transporto priemonių tipui,
- uždrausti pradėti eksploatuoti tokias transporto priemones,
jei iš tokio tipo transporto priemonių išmetamų dujinių teršalų lygis atitinka Direktyvos 70/220/EEB su pakeitimais, padarytais šia direktyva, reikalavimus.
2. Nuo 1979 m. spalio 1 d. valstybės narės:
- nebeišduoda Direktyvos 70/156/EEB 10 straipsnio 1 dalies antroje įtraukoje nurodytų dokumentų motorinių transporto priemonių tipui, kurių išmetamų dujinių teršalų lygis neatitinka Direktyvos 70/220/EEB su paskutiniais pakeitimais, padarytais šia direktyva, reikalavimų,
- gali atsisakyti suteikti nacionalinį tipo patvirtinimą motorinių transporto priemonių tipui, kurių išmetamų dujinių teršalų lygis neatitinka Direktyvos 70/220/EEB su paskutiniais pakeitimais, padarytais šia direktyva, reikalavimų.
3. Nuo 1981 m. spalio 1 d. valstybės narės gali uždrausti pradėti eksploatuoti transporto priemones, kurių išmetamų dujinių teršalų lygis neatitinka Direktyvos 70/220/EEB su paskutiniais pakeitimais, padarytais šia direktyva, reikalavimų.
4. Valstybės narės priima nuostatas, kurios, įsigaliojusios iki 1979 m. sausio 1 d. įgyvendina šią direktyvą, ir nedelsdamos apie tai praneša Komisijai.
3 straipsnis
Ši direktyva skirta valstybėms narėms.
Priimta Briuselyje, 1978 m. liepos 14 d.